《陈山龙湫》
宋代·卜祖仁

陈山苍苍东海头，石壁裂缺藏灵湫。
老髯出水歘万丈，青山倒灵黄金虬。
神光上腾接烟霭，挟子撄珠浴沧海。
雨公载雨推雷车，阊阖门开叩真宰。
今年亢旱民罹殃，我侯悯悯心若伤。
精诚披露动寥廓，沛然甘泽来滂滂。
侯今官转吴兴去，回首神峰隔天宇。
愿言变化从云龙，大为苍生作霖雨。

作者简介：卜祖仁，嘉兴（今属浙江）人（《宋诗拾遗》卷一五）。